अवैध रेत खनन व भूजल दोहन से नदियों का वजूद खतरे में
विशेषज्ञ बोले-सरकारों को सिर्फ रेत और पानी दिख रहा है
पानी को बचाने के लिए बनाई गई नीतियां, सिर्फ कागजों पर हैं। इससे प्रदेश की कई नदियां तो बहना ही बंद हो गई हैं। उनका वजूद खतरे में है। रेत के लगातार अवैध खनन और बढ़ते भूमिगत जल के दोहन ने नदियों के लिए जीवन का संकट खड़ा कर दिया है। यह बात स्वराज भवन में भारत का जल क्षेत्र नीतियां और चुनौतियों विषय पर विशेषज्ञों ने कही। आयोजन डॉ. अजय खरे की स्मृति में था।
पानी और ऊर्जा शोध अध्ययन केंद्र के कोऑर्डिनेटर श्रीपाद धर्माधिकारी ने कहा कि पानी का निजीकरण किया जा रहा है। उसे कार्पोरेट को सौंपा जा रहा है। इसके लिए भूगर्भ जल का अत्यधिक दोहन खतरे से खाली नहीं है। रेत खनन से जल-जंतु खत्म हो रहे हैं। इस पर सख्ती से रोक जरूरी है।
सेंटर फाॅर इनलेण्ड वाटर इन साउथ एशिया के निदेशक डाॅ. ब्रज गोपाल ने कहा कि केन्द्रीय जल आयोग के इंजीनियरों में नदियों को समझने की क्षमता ही नहीं है। उन्हें नदियों में केवल पानी दिखाई देता है, जबकि ब्रह्मपुत्र, कावेरी, सिंधु, नर्मदा, यमुना, गंगा आदि हर नदी की प्रकृति अलग-अलग है। यही उनकी खासियत है। उन्होंने केन बेतवा नदी जोड़ योजना के संबंध में कहा कि नहरों के माध्यम से पानी का अंतरण बहुत सारी चीजों पर असर डालता है। नदी को सिर्फ पानी समझना नासमझी है। केन- बेतवा नदी लिंक योजना गलत, अधूरे और झूठे आंकड़ों पर आधारित है। वरिष्ठ पत्रकार राकेश दीवान ने भी नर्मदा नदी में अवैध उत्खनन से पर्यावरण को रहे नुकसान पर अपनी बात कही।
विजन डॉक्यूमेंट की जरूरत
1. राष्ट्रीय जल नीति 2012 में माना गया है कि पानी पर्यावरण का हिस्सा है। जीव जंतुओं और इस पर निर्भर समाज को भी नदी पारिस्थितिकी का हिस्सा माना गया है। इसलिए नदियों को जिंदा रखने की बात सिद्धांततः स्वीकार की गई, लेकिन इसके मैदानी बदलाव नदारद हैं।
2. स्वास्थ्य और पानी का अधिकार के लिए अभियान चलाए जाने का निर्णय लिया गया है। प्रदेश में जनता के स्वास्थ्य और पानी के अधिकार पर एक दृष्टि पत्र बनाने का फैसला लिया गया।
जिंदा हो सकती हैं मध्यप्रदेश की सारी नदियां.....
हमारे पास पर्याप्त जल संसाधन हैं। मध्यप्रदेश की नदियों को जिंदा किया जा सकता है, लेकिन अंतिम लक्ष्य तय किए बिना किए जा रहे कार्यों के कारण यह प्रयास सफल नहीं हो रहे हैं। केजी व्यास, राजीव गांधी वाटरशेड मिशन के पूर्व सलाहकार
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva